钦定古今图书集成/明伦汇编/人事典/第074卷 > 《三恕》
## 钦定古今图书集成/明伦汇编/人事典/第074卷 > 《三恕》

伯常骞问于孔子曰：“骞固周国之贱吏也，不自以不
肖，将北面以事君子。敢问正道宜行，不容于世；隐道
宜行，然亦不忍。今欲身亦不穷，道亦不隐，为之有道
乎？”孔子曰：“善哉，子之问也！自丘之闻，未有若吾子所
问辩且说也。丘尝闻君子之言道矣，听者无察则道
不入，奇伟不稽则道不信。又尝闻君子之言事矣，制
无度量则事不成，其政晓察则民不保。”又尝闻君子
之言志矣，“刚折者不终，径易者则数伤，浩倨者则不
亲，就利者则无不弊。”又尝闻养世之君子矣：“从轻勿
为先，从重勿为后，见像而勿强，陈道而勿怫。此四者
丘之所闻也。”